**Informatīvais ziņojums**

**„Par Valsts pētījumu programmām 2014. – 2017.gadam”**

**Rīga, 2014**

# 1. Valsts pētījumu programmas

Izglītības un zinātnes ministrija (turpmāk – ministrija) ir sagatavojusi informatīvo ziņojumu “Par Valsts pētījumu programmām 2014.-2017.gadam” (turpmāk - Valsts pētījumu programmas), lai informētu Ministru kabinetu par Valsts pētījumu programmu 2014. – 2017.gadam izvirzītajiem mērķiem un uzdevumiem, programmu projektiem, un to īstenošanai nepieciešamo papildus finansējumu un tā iespējamiem avotiem.

Valsts pētījumu programmas atbilstoši 2005.gada 19.maija Zinātniskās darbības likuma 35.panta 1.daļai ir valsts pasūtījums zinātnisku pētījumu veikšanai noteiktā ekonomikas, izglītības, kultūras vai citā valstij prioritārā nozarē ar mērķi veicināt šīs nozares attīstību. Valsts pētījumu programmu 2014. – 2017.gadam mērķis ir veicināt zinātnes attīstību visās zinātņu nozarēs, un attīstīt zinātnes cilvēkresursus atbilstoši Zinātnes, tehnoloģijas attīstības un inovācijas pamatnostādnēs 2014.-2020.gadam (apstiprinātas ar Ministru kabineta 2013.gada 28.decembra rīkojumu Nr.685) ietvertos Latvijas Viedās specializācijas stratēģijas uzstādījumus par zinātnes ieguldījumu tautsaimniecības transformācijā uz augstākās pievienotās vērtības produktu radīšanu, eksporta struktūras maiņu un darba ražīguma palielināšanu un Eiropas Savienības (ES) kopējās programmas Apvārsnis 2020 (*Horizont 2020[[1]](#footnote-1))* uzstādījumiem sabiedrības izaicinājumu risināšanai.

*Horizont 2020* tēmas ir Veselība, demogrāfija un labklājība; Pārtikas drošība, ilgtspējīga lauksaimniecība un mežsaimniecība, jūras un iekšzemes ūdeņi, un bioekonomika; Droša, tīra un efektīva enerģija; Vieds, zaļš un integrēts transports; Klimats, vide, resursu efektivitāte un izejmateriāli; Eiropa mainīgā pasaulē – iekļaujoša, inovatīva un reflektējoša sabiedrība; Drošas sabiedrības – Eiropas un tās pilsoņu brīvības un drošības aizsardzība. Dalībvalstu iemaksas programmā tiek plānotas atbilstoši to iekšzemes kopprodukta rādītājiem. Tādējādi, ir paredzams, ka indikatīvās Latvijas iemaksas būs apmēram 105 000 000 *euro*. Lai Latvijas zinātnieki, kā arī mazie un vidējie uzņēmumi varētu veiksmīgi piedalīties *Horizont 2020* projektu konkursos, un piesaistīt projektu īstenošanai Latvijā vismaz tādu pašu summu, kāda tiek iemaksāta[[2]](#footnote-2), ir nepieciešams attīstīt adekvātu zinātnes un tehnoloģiju cilvēkkapitālu Latvijai nozīmīgajās programmas tēmās. Valsts pētījumu programmu ietvaros veiktie pētījumi un šo pētījumu rezultātā radītās zināšanas, un cilvēkkapitāls ir pamats Latvijas zinātnieku dalībai *Horizont 2020* projektos. Šī iemesla dēļ ir nepieciešams nodrošināt iespējami plašu Latvijas zinātnieku līdzdalību Valsts pētījumu programmu īstenošanā un izvirzīt starptautisku sadarbību un dalību *Horizont 2020* projektos par visām Valsts pētījumu programmām kopīgiem uzdevumiem.

Ministrija Valsts pētījumu programmu konkursu izsludināja 2014.gada martā. Konkursā tika iesniegti 28 programmu projekti ar kopējo finansējuma pieprasījumu 32 895 593 *euro*. Projekti tika iesniegti visos prioritārajos virzienos zinātnē un visās ministrijas 2014.gada 19.marta Valsts pētījumu programmu 2014. – 2017.gadam konkursa nolikumā minētajās programmu tēmās. Informācija par iesniegtajiem projektiem, to iesniedzējiem un izmaksām ir apkopta Pielikumā Nr.1.

Pamatojoties uz 2006.gada 30.maija Ministru kabineta noteikumu Nr.443 (turpmāk – noteikumi) 4.punktu, ar ministrijas 2014.gada 31.janvāra rīkojumu Nr.59 „Par Valsts pētījumu programmu vērtēšanas komisijas izveidi” konkursā iesniegto projektu vērtēšanai tika izveidota programmu vērtēšanas komisija (turpmāk – komisija). Komisijas sastāvā tika iekļauti ar prioritārajiem virzieniem zinātnē saistīto nozaru ministriju, Latvijas Zinātnes padomes un Latvijas Zinātņu akadēmijas pārstāvji, bez balsstiesībām Studiju un zinātnes administrācijas pārstāvis. Izglītības un zinātnes ministrija pilda sekretariāta funkcijas.

# 2. Valsts pētījumu programmu vērtēšanas komisijā paveiktais

Atbilstoši noteikumu 29.punktam, komisija organizē projekta administratīvās atbilstības, kā arī zinātnisko un tautsaimniecisko ekspertīzi.

Pamatojoties uz noteikumos noteikto kārtību (29., 32.punkts) 28 programmu projektiem tika veikta administratīvās atbilstības ekspertīze, kuras rezultātā Rīgas Tehniskās universitātes programmas projekts “Letonika. Virtuālā enciklopēdija “Sports Latvijā”” par kopējo finansējumu 173 370 *euro*, tika atsaukts no turpmākās dalības Valsts pētījumu programmu 2014. – 2017.gadam konkursā. Programmu projekti tika izvērtēti atbilstoši programmu projektu kvalitātes kritērijiem, kā arī programmām tika veikta zinātniskā (starptautiskā) ekspertīze, kuras veikšanai ministrija piesaistīja Latvijas Zinātnes padomi, un tautsaimnieciskā ekspertīze, kuras veikšanai tika pieaicināti attiecīgās nozares asociāciju vai konfederāciju deleģēti eksperti, ievērojot komisijas apstiprināto metodiku minēto ekspertīžu veikšanai un noteikumu 3.pielikumā noteiktos specifiskos vērtēšanas kritērijus.

Noteikumu 33.punkts nosaka, ka komisija, pamatojoties uz zinātniskās un tautsaimnieciskās ekspertīzes rezultātiem, pieņem lēmumu par atbalstāmajiem projektiem, to izpildītājiem un piešķiramo finansējumu atbilstoši projektā plānotajām programmas izmaksām.Pamatojoties uz šo punktu komisija2014.gada 1.jūlija sēdē (protokols Nr.18, sēdes darba kārtības 1.punkts) nolēma izslēgt šādus sešu programmu projektus, kuri nepārvar noteikumu 3.pielikumā noteikto tautsaimniecības un zinātnisko kritēriju minimālo slieksni:

1. **2.prioritārā virziena** „Inovatīvie un uzlabotie materiāli, viedās tehnoloģijas” *2.1.programmā „Daudzfunkcionālie materiāli un kompozīti, fotonika un nanotehnoloģijas”* - programma projekts Jaunas būvju ugunsgrēka riska novērtēšanas metodes izstrāde, paredzot drošu, efektīvu un ilgtspējīgu to ekspluatāciju **“Risk”**, vadītājs: Vladimirs Jemeļjanovs. Vērtējums zinātniskos kritērijos: *24.kritērijā – 6 (min.8), 26.kritērijā – 6 (min.7) un 27.kritērijā – 6 (min.7)un tautsaimniecības: 31.kritērijā iegūti 3,5 punkti (min.6 p); 33.kritērijā – 5,5 punkti (min. 6) un 34.kritērijā – 3 punkti (min. 6)*
2. **2.prioritārā virziena** „Inovatīvie un uzlabotie materiāli, viedās tehnoloģijas” *2.1.programmā „Daudzfunkcionālie materiāli un kompozīti, fotonika un nanotehnoloģijas”* – programma projekts Tehnoloģiju izstrāde tuvā un tālā kosmosa optisko novērojumu optimizācijai **“TIKON”**, vadītājs: Ilgmārs Eglītis. Vērtējums *tautsaimniecības kritērijos: 31.kritērijā – 5 punkti (min.6) un 34. kritērijs – 4,5 punkti (min. 6)*
3. **2.prioritārā virziena** „Inovatīvie un uzlabotie materiāli, viedās tehnoloģijas” *2.2. programmā „Nākamās paaudzes informācijas un komunikāciju tehnoloģiju sistēmas”* – programma projekts Inovatīvās aparatūras un programmatūras kiberfizikālās platformas izstrāde un zinātniskais pamatojums viedas transporta sistēmas attīstībai **“VIEDATRANYS**”, vadītājs: Genādijs Moskvins. Vērtējums zinātniskos kritērijos: *23.kritērijā – 5 (min.6), 24.kritērijā – 6 (min.8) un 28.kritērijā – 6 (7)* un *tautsaimniecības: 31.kritērijā – 5,5 punkti (min. 6) un 34.kritērijs – 5,5 punkti (min. 6)*
4. **5.prioritārā virziena** „Valsts un sabiedrības ilgtspējīga attīstība” 5*.1. programmā „Izglītība iekļaujošas zināšanu sabiedrības un inovāciju kultūras veidošanai – jauna pieejas izglītības politikai un procesam”* – programma projekts Vienota studiju kursa “Civilā aizsardzība” izstrāde un ieviešana vispārējās, profesionālās izglītības iestādēs un visos augstākās izglītības līmeņos **“SAFETY”,** vadītājs: Jānis Ieviņš. Vērtējums zinātniskos kritērijos*: 23.kritērijā – 2 (min.6), 24.kritērijā – 1 (min.8), 25.kritērijā – 0, 27.kritērijā – 5 (min.7), 28.kritērijā – 1 (min.7), 29.kritērijs-2 (min.34)*
5. **5.prioritārā virziena** „Valsts un sabiedrības ilgtspējīga attīstība” *5.2. programmā „Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jauna pieejas ilgtspējīgas zināšanu sabiedrības veidošanai”*- programma projekts Reliģiskie priekšstati un prakses mūsdienu Latvijā sabiedrības ilgtspējīgas attīstības kontekstā **“SocRel”,** vadītāja: Laima Geikina. Vērtējums tautsaimniecības *34.kritērijā – 5,5 punkti (min. 6).*
6. **5.prioritārā virziena** „Valsts un sabiedrības ilgtspējīga attīstība” *5.2.programmā „Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jauna pieejas ilgtspējīgas zināšanu sabiedrības veidošanai”* - programma projekts Zināšanu partnerības konkurētspējīgai ekonomikai un iekļaujošai sabiedrībai **“ZIP”**, vadītājs: Tālis Tisenkopfs. Vērtējums tautsaimniecības kritērijos: *32.kritērijā – 5,5 punkti (min.6) un 34.kritērijā – 5,5 punkti (min. 6).*

Komisija 2014.gada 1.jūlija sēdē (protokols Nr.18, sēdes darba kārtības 2.punkts), pamatojoties uz noteikumu 33. punktu par konkursa uzvarētājiem noteica šādu septiņu pētījumu programmu projektus, jo tie ir ieguvuši visvairāk punktu attiecīgajā prioritātē, un nosedz visus attiecīgā prioritārā virziena programmas uzdevumus:

1. **1.prioritārā virziena**„Vide, klimats un enerģija”*1.1. „Enerģētika” –* programma projekts Energoefektīvi un oglekļa mazietilpīgi risinājumi drošai, ilgtspējīgai un klimata mainību mazinošai energoapgādei “**LATENERGI”,** vadītājs: Leonīds Ribickis, projekts ir ieguvis **112 punktus;**
2. **1.prioritārā virziena**„Vide, klimats un enerģija”*1.2. „Vide un klimats”* – programma projekts Latvijas ekosistēmu vērtība un tās dinamika klimata ietekmē “**EVIDEnT”,** vadītājs: Juris Aigars, projekts ir ieguvis **94,5 punktus**
3. **2.prioritārā virziena** „Inovatīvie un uzlabotie materiāli, viedās tehnoloģijas” *2.2. „Nākamās paaudzes informācijas un komunikāciju tehnoloģiju sistēmas”* – programma Kiberfizikālās sistēmas, ontoloģijas un biofotonika drošai & viedai pilsētai un sabiedrībai “**SOPHIS”,** vadītājs: Modris Greitāns, projekts ir ieguvis  **121 punktus;**
4. **3.prioritārajā virzienā**„Sabiedrības veselība” – programma projekts Biomedicīna sabiedrības veselībai “**BIOMEDICINE”,** vadītājs: Valdis Pīrāgs.Programma ieguvusi **106 punktus;**
5. **4.prioritārā virziena**„Vietējo resursu izpēte un ilgtspējīga izmantošana” *4.1. „Meža un zemes dzīļu resursu izpēte, ilgtspējīga izmantošana – jauni produkti un tehnoloģijas*” – programma projekts Meža un zemes dzīļu resursu izpēte, ilgtspējīga izmantošana – jauni produkti un tehnoloģijas “**ResProd”,** vadītājs: Bruno Andersons**,** projekts ir ieguvis **110,5 punktus;**
6. **4.prioritārā virziena** Vietējo resursu izpēte un ilgtspējīga izmantošana” *4.2. „Lauksaimniecības resursi ilgtspējīgai kvalitatīvai un veselīgai pārtikas ražošanai Latvijā”* – programma projekts Lauksaimniecības resursi ilgtspējīgai kvalitatīvas un veselīgas pārtikas ražošanai Latvijā “**AgroBioRes”,** vadītāja: Ruta Galoburda, projekts ir ieguvis **117 punktus;**
7. **5.prioritārā virziena** „Valsts un sabiedrības ilgtspējīga attīstība” *5.2. „Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jauna pieejas ilgtspējīgas zināšanu sabiedrības veidošanai”* – programma projekts Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jaunas pieejas ilgtspējīgas zināšanu sabiedrības veidošanai “**EKOSOC-LV”,** vadītāja: Baiba Rivža, projekts ir ieguvis **106,5 punktus.**

Komisija 2014.gada 1.jūlija sēdē pieņēma lēmumu, ka tās programmas, kuras pamatojoties uz ekspertīzes (noteikumu 33.punkts) rezultātiem ir ieguvušas visvairāk punktu attiecīgajā prioritārajā virzienā un programmā, bet neizpilda visus nolikumā attiecīgajai prioritātei vai programmai noteiktosuzdevumus, ir jāpapildina ar attiecīgajā prioritātē un programmā otro vietu ieguvušo programmu projektu. Komisija šo lēmumu pamatoja ar nolikuma V sadaļas 6.punkta, noteikto, ka, lai nodrošinātu papildinātību starp programmām un novērstu aktivitāšu dublēšanos, vērtēšanas komisija var ieteikt pieteikuma iesniedzējam koriģēt vai papildināt programmu aktivitātes un nolikuma VII sadaļas 5.punktā noteikto, ka nepieciešamības gadījumā vērtēšanas komisija var pieprasīt programmas vadītājam rakstveida vai mutvārdu paskaidrojumus un/vai lūgt papildināt programmas pieteikumu. Papildināmas ir šādas programmas:

1. **2.prioritārā virziena** „Inovatīvie un uzlabotie materiāli, viedās tehnoloģijas” 2.1. „Daudzfunkcionālie materiāli un kompozīti, fotonika un nanotehnoloģijas” – programma projekts Daudzfunkcionālie materiāli un kompozīti, fotonika un nanotehnoloģijas “**IMIS2”** , vadītājs: Andris Šternbergs, projekts ir ieguvis **119,5 punktus** ir papildināma ar programmas projektu Inovatīvi materiāli un viedās tehnoloģijas vides drošumam “**IMATEH”** programmas vadītājs: Andris Čate**,** projekts ir ieguvis **110,5 punktus;**
2. **6.prioritārajā virzienā** „Letonika” – programma projekts Latvijas kultūras tradīciju ilgtspēja inovatīvā vidē “**Habitus”** programmas vadītāja: Rūta Muktupāvela, projekts ir ieguvis **111,5 punktus** ir papildināma ar programmas projektu Letonika – Latvijas vēsture, valodas, kultūra, vērtības “**Letonika”** programmas vadītājs: Ojārs Spārītis, projekts ir ieguvis **109,5 punktus;**
3. **5.prioritārā virziena** “Valsts un sabiedrības ilgtspējīga attīstība” *5.1. „Izglītība iekļaujošas zināšanu sabiedrības un inovāciju kultūras veidošanai – jauna pieejas izglītības politikai un procesam****”*** programma projekts Inovatīvi risinājumi sociālajā telerehabilitācijā Latvijas skolās iekļaujošās izglītības kontekstā **“INOSOCTEREHI”** programmas vadītāja: Velta Ļubkina, projekts ir ieguvis **96 punktus** ir papildināma ar programmas projektu Jaunā pedagoģija un kompetences attīstošā mācīšanās “**NP4DL”** programmas vadītāja: Dace Namsone, projekts ir ieguvis **87,5 punktus.**

Papildināmo programmu projektu vadītājiem komisija uzdeva veikt pārrunas ar otro vietu ieguvušās programmas projekta vadītāju par iespējamo uzvarējušās programmas projekta papildināšanu. No triju papildināmo programmu projektu vadītājiem komisijas uzdevumu ir izpildījusi programmas projekta Inovatīvi risinājumi sociālajā telerehabilitācijā Latvijas skolās iekļaujošās izglītības kontekstā “**INOSOCTEREHI”** vadītāja Velta Ļubkina, kura šī gada 19.jūlijā iesniedza papildināto programmas projektu, kurā tika ņemti vērā Komisijas ieteikumi par iztrūkstošo prioritārā virziena programmas uzdevumu papildināšanu.

Programmas projekta “Daudzfunkcionālie materiāli un kompozīti, fotonika un nanotehnoloģijas” Daudzfunkcionālie materiāli un kompozīti, fotonika un nanotehnoloģijas “**IMIS2”** (turpmāk - **IMIS2 )** vadītājs Andris Šternbergs atsūtīja vēstuli, kurā norāda, ka esošā finansējuma ietvaros nav iespējama citu programmu projektu piesaistīšana, jo tas radītu apstākļus, kas liegtu izpildīt visus jau esošos programmas **IMIS2**  uzstādītos uzdevumus.

Programmas projekta Latvijas kultūras tradīciju ilgtspēja inovatīvā vidē “**Habitus”** (turpmāk – Habitus)vadītāja Rūta Muktupāvela un programmas Letonika – Latvijas vēsture, valodas, kultūra, vērtības “**Letonika”** (turpmāk – Letonika)vadītājs atsūtīja vēstuli, kurā norāda, ka ir iespējams izveidot kopēju programmu tikai tad, ja nevienai no programmas projektiem netiek samazināts finansējums.

Ministrija ir vadošā valsts pārvaldes institūcija zinātnes jomā. Lai nodrošinātu Valsts pētījumu programmu virsmērķu pilnīgu īstenošanu ministrija 2014.gada 15.jūlija komisijas sēdē (protokols Nr.19, sēdes darba kārtības 3.punkts) izvirzīja apstiprināšanai divas papildus programmas:

1. Pamatojoties uz to, ka IKT joma ir noteikta kā Latvijas viedās specializācijas joma, un to, ka šai jomai ir arī nozīmīga ietekme uz visu citu zinātņu jomu attīstību, ministrija izteica priekšlikumu papildus uzvarējušajai programmai atbalstīt otro vietu ieguvušo **2.prioritārā virziena** „Inovatīvie un uzlabotie materiāli, viedās tehnoloģijas” *2.2. „Nākamās paaudzes informācijas un komunikāciju tehnoloģiju sistēmas”* – programma Nākamās paaudzes informācijas un komunikāciju tehnoloģiju (IKT) pētniecības valsts programma “**NexIT”** (turpmāk – NexIT) programmas vadītājs: Andris Ambainis[[3]](#footnote-3). Programma ieguvusi **115,5 punktus;**

2. Pamatojoties uz to, ka Latvijā ir nepieciešams attīstīt tautsaimniecības konkurētspējas, drošības un inovācijas jautājumu izpēti un vadību, kā arī to, ka Latvijas viedās specializācijas prioritāte ir moderna zinātnē balstīta izglītība Latvijā ir nepieciešams attīstīt inovāciju izpēti, ministrija izteica priekšlikumu papildus uzvarējušajai programmai atbalstīt arī otro vietu ieguvušo **5.prioritārā virziena** „Valsts un sabiedrības ilgtspējīga attīstība” *5.2. „Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jauna pieejas ilgtspējīgas zināšanu sabiedrības veidošanai”* – programma Inovācija un ilgtspējīga attīstība: Latvijas pēckrīzes procesi globālā kontekstā “**SUSTINNO”** (turpmāk – SUSTINNO) programmas vadītājs: Jānis Ikstens. Programma ieguvusi **101,5 punktus.**

Pamatojoties uz to, ka esošais valsts budžeta finansējums Valsts pētījumu programmu 2014. – 2017.gadam īstenošanai ir mazāks nekā 10 atbalstīto programmu pieprasītais finansējums, komisija noraidīja ministrijas izvirzītās programmas, lemjot, ka šo projektu atbalsta jautājumu var izskatīt, ja ir pieejams papildus finansējums protokols Nr.19, sēdes darba kārtības 3.punkts).

2014.gada 5.augusta Valsts pētījumu programmu vērtēšanas komisijas sēdē (protokols Nr.20, sēdes darba kārtības 2.punkts) pamatojoties uz zinātniskās un tautsaimnieciskās ekspertīzes rezultātiem saskaņā ar Ministru kabineta 30.05.2006 noteikumu Nr.443. “Valsts pētījumu programmu pieteikšanas, ekspertīzes un finansēšanas kārtība” 33.punktu lēma neatbalstīt sekojošus programmu projektus:

1. **1.prioritārā virziena** “Vide, klimats un enerģija” *1.1. “Enerģētika”* – programma projekts SEG emisiju prognožu modelēšanas rīks tautsaimniecību aptverošas ilgtspējīgas klimata politikas veidošanai “**KlimaSim”** vadītāja: Dagnija Blumberga, projekts ir ieguvis **87 punktus;**
2. **1.prioritārā virziena** “Vide, klimats un enerģija” 1.1. “Enerģētika”– programma projekts Ilgtspējīgi Latvijas enerģētiskās neatkarības risinājumi reģionālajā un Europas kontekstā “**Select”** vadītājs: Jānis Virbulis, projekts ir ieguvis **105,5 punktus;**
3. **2.prioritārā virziena** “Inovatīvie un uzlabotie materiāli, viedās tehnoloģijas” *2.1. Daudzfunkcionālie materiāli un kompozīti, fotonika un nonotehnoloģijas* – programma projekts Daudzfunkcionālu hibrīdmateriālu radīšana no Latvijā ražotajām organiskajām un neorganiskajām šķiedrām un citiem materiāliem “**HYBINOF”** vadītājs: Īzaks Rašals, projekts ir ieguvis **107,5 punktus;**
4. **2.prioritārā virziena** “Inovatīvie un uzlabotie materiāli, viedās tehnoloģijas” *2.1. Daudzfunkcionālie materiāli un kompozīti, fotonika un nonotehnoloģijas*– programma projekts Inovatīvo materiālu mehānika Latvijā “**InoMeLa”** vadītājs: Vitauts Tamužs, projekts ir ieguvis **90 punktus;**
5. **4.prioritārā virziena** “Vidējo resursu izpēte un ilgtspējīga izmantošana” *4.2. Lauksaimniecības resursi ilgtspējīgai kvalitatīvai un veselīgai pārtikas ražošanai Latvijā*– programma projekts Lauksaimniecības resursu izpēte ilgtspējīgai kvalitatīvai un veselīgai pārtikas ražošanai Latvijā “**RIKA-L”** vadītājs: Aleksandrs Rapaports, projekts ir ieguvis **104 punktus;**
6. **5.prioritārā virziena** “Valsts un sabiedrības ilgtspējīga attīstība” *5.1. Izglītība iekļaujoša zināšanu sabiedrības un inovāciju kultūras veidošanai – jaunas pieejas izglītības politikai un procesam* – programma projekts Izglītība iekļaujošas zināšanu sabiedrības ilgtspējīgai attīstībai “**IIZSIA”** vadītāja: Irina Maslo, projekts ir ieguvis **75,5 punktus,**

jo šie projekti zinātniskajā un tautsaimnieciskajā ekspertīzē kopā ir ieguvuši mazāku punktu skaitu zinātniskajā un tautsaimnieciskajā ekspertīzē, nekā attiecīgajā prioritātē un programmā uzvarējušie programmu projekti.

# 3. Valsts pētījumu programmu finansēšana 2014.-2017.gadā

Esošais valsts budžeta finansējums Valsts pētījumu programmu 2014. – 2017.gadam īstenošanai ir 20 987 361 *euro* (5 691 487 *euro* gadā). Komisijas atbalstīto 10 programmu, tajā skaitā 2 papildināmo programmu pieprasītais finansējums ir 28 583 924 *euro*. Ministrijas virzīto programmu pieprasītais finansējums ir 3 870 382 *euro*. Tādējādi, ir iespējami trīs risinājuma varianti (Pielikums Nr.2).

Pirmkārt, komisija var atkārtoti aicināt 2 programmas (1.programmas - Habitus programmas vadītāja: R.Muktupāvela un Letonika programmas vadītājs: O.Spārītis; 2.programma – IMIS2  programmas vadītājs: A.Šternbergs un IMATEH programmas vadītājs A.Čate) apvienoties. Ja programmu vadītāji izpilda komisijas uzdevumu, ir nepieciešamas zinātnei piešķirto valsts budžeta līdzekļu ietvaros atrast papildus finansējumu 2 000 000 *euro* apmērā. Ņemot vērā to, ka viedie materiāli un inžiniersistēmas ir viena no Viedās specializācijas jomām, ir nepieciešams nodrošināt zināšanu un cilvēkresursu bāzes veidošanu materiālu jomā. Savukārt, Latvijas kultūras un Letonikas jomas pētījumi ir nozīmīgi Latvijas sabiedrības vērtību izpētei un saglabāšanai. Bez tam, šāda lēmuma gadījumā netiks īstenotas ministrijas izvirzītās programmas informācijas tehnoloģiju un inovāciju pētniecības jomā.

Otrkārt, komisija var lemt par otro vietu ieguvušās programmas („Letonika” un IMATEH) atbalstu. Pieņemot šādu lēmumu, lai arī tiks novērsti augstāk minētie riski saistībā ar materiālzinātņu, kultūras un Letonikas jomas pētījumiem, netiks īstenotas ministrijas izvirzītās programmas informācijas tehnoloģiju un inovāciju pētniecības jomā. Šādā gadījumā ir nepieciešamas zinātnei piešķirto valsts budžeta līdzekļu ietvaros atrast papildus finansējumu 3 000 000 – 4 000 000 *euro* apmērā.

Treškārt, ja tiek atrasts papildus finansējums, komisija 1) var lemt par otro vietu ieguvušās programmas (Letonika un IMATEH) atbalstu un 2) par ministrijas izvirzīto programmu (NexIT un SUSTINNO) atbalstu. Pieņemot šādu lēmumu, tiks novērsti augstāk minētie riski saistībā ar materiālzinātņu, kultūras un Letonikas jomas pētījumiem, kā arī tiek īstenoti ministrijas izvirzītie programmu projekti NexIT (vadītājs Andris Ambainis, prioritāte „Inovatīvie un uzlabotie materiāli, viedās tehnoloģijas”*, tēma „Nākamās paaudzes informācijas un komunikāciju tehnoloģiju sistēmas”*) un SUSTINNO(vadītājs Jānis Ikstens, prioritāte *„Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jauna pieejas ilgtspējīgas zināšanu sabiedrības veidošanai”*). Šādā gadījumā ir nepieciešams zinātnei piešķirto valsts budžeta līdzekļu ietvaros atrast papildus finansējumu 5 000 000 *euro* apmērā.

Lai nodrošinātu to, ka Valsts pētījumu programmu ietvaros tiek veikti unikāli pētījumu projekti, kuru darba metodes nepārklājas, ir nepieciešams pārskatīt programmu uzdevumus un to izpildes pasākumus, tajos prioritārajos virzienos un programmās, kurās tiek īstenoti vairāki programmas projekti. Tāpēc ministrija aicinās gan programmu projektu Letonika un IMATEH, gan arī NexIT un SUSTINNO pārskatīt šo programmu uzdevumus un aktivitātes. Tāpat ministrija lems par nepieciešamajām korekcijām visu programmu kopējā finansējuma apjomā pieļaujot, proporcionālu finanšu un uzdevumu korekciju atbilstoši pieejamajam valsts budžeta finansējumam.

Spēkā esošo noteikumu 33.punkts nosaka, ka komisija pamatojoties uz zinātniskās un tautsaimnieciskās ekspertīzes rezultātiem, pieņem lēmumu par atbalstāmajiem projektiem, to izpildītājiem un piešķiramo finansējumu atbilstoši projektā plānotajām programmas izmaksām. Un punkts 33.1, nosaka to, ka pamatojoties uz komisijas lēmumu, ministrija iesniedz Ministru kabinetā rīkojuma projektu, kurā norāda programmu nosaukumus, programmas īstenošanas laiku, mērķus un uzdevumus, kā arī programmu vadītājus. Lai nodrošinātu Valsts pētījumu programmu apstiprināšanas procesa tiesiskumu ir nepieciešams veikt grozījumus noteikumos, paredzot ministrijai tiesības noteikt apstiprināmo Valsts pētījumu programmu kopējo un tās atsevišķo projektu finansējuma apjomu.

Lai nodrošinātu Valsts pētījumu programmu īstenošanai nepieciešamo papildus finansējumu Ministrija ir identificējusi divus iespējamos papildus finansējuma avotus. Valsts pētījumu programmu finansēšanai 2014. un 2015.gadam, pārcelt finansējumu 500 000 *euro* apmērā nobudžeta apakšprogrammas 01.05.00 "Dotācija privātajām mācību iestādēm" uz Valsts pētījumu programmu apakšprogrammu 05.12. 2017.gadam, pārcelt finansējumu 5 000 000 *euro* apmērā no zinātnes apakšprogrammas 05.01 “Zinātniskās darbības nodrošināšana” uz apakšprogrammu 05.12 “Valsts pētījumu programmas”.

# 4. Plānoto pasākumu kopsavilkums

|  |  |  |  |
| --- | --- | --- | --- |
| **Nr. p.k.** | **Pasākums** | **Izpildītājs** | **Termiņš** |
|  | Izstrādāt un iesniegt Ministru kabinetā izskatīšanai 2014.gada 2.septembra sēdē grozījumus Ministru kabineta noteikumos Nr.443 „Valsts pētījumu programmu pieteikšanas, ekspertīzes un finansēšanas kārtība” paredzot ministrijai tiesības noteikt programmu finansējumu atbilstoši pieejamajam valsts budžeta finansējumam pirms to virzīšanas apstiprināšanai Ministru kabinetā, tajā skaitā proporcionāli samazināt finansējumu visām programmām līdz 15%. | IZM | 02.09.2014 |
| 2. | Pārcelt finansējumu 500 000 *euro* apmērā 2014.gadā un 2015.gadā nobudžeta apakšprogrammas 01.05.00 "Dotācija privātajām mācību iestādēm" uz VPP apakšprogrammu 05.12, un 2017. gadā 5 000 000 *euro* apmērā no zinātnes apakšprogrammas 05.01 “Zinātniskās darbības nodrošināšana” uz apakšprogrammu 05.12 “Valsts pētījumu programmas”. | IZM, FM | 01.10.2014 |
| 3. | Valsts pētījumu programmu komisijai apstiprināt ministrijas trešajā rīcības variantā nosaukto 14 Valsts pētījumu programmu projektus. | IZM, Valsts pētījumu programmu vērtēšanas komisija | 09.09.2014 |
|  | Iesniegt Ministru kabinetā izskatīšanai un 14 Valsts pētījumu programmas apstiprināšanai 2014.gada 2.septembra sēdē | IZM | 30.09.2014 |

Pielikumi:

1.Iesniegtie programmu projekti (uz 4 lpp.), 21082014\_1.pielikums\_IesnPetProj;

2.Risinājumu variantu piedāvājumi (uz 6 lpp.), 21082014\_2.pielikums\_Risinajuma\_varianti.

Papildus materiāls:

1. Vērtēšanas komisijassēdes protokols Nr.18 (uz 9 lpp.), 21082014\_VPPprotNr18;
2. Vērtēšanas komisijassēdes protokols Nr.19 (uz 3 lpp.), 21082014\_VPPprotNr19;
3. Vērtēšanas komisijassēdes protokols Nr.20 (uz 5 lpp.), 21082014\_VPPprotNr20;
4. A.Šternberga vēstule (uz 2 lpp.), 21082014\_LUCFIvest;
5. R.Muktupāvelas vēstule (uz 3 lpp), 21082014\_LKAvest;

Izglītības un zinātnes ministre I.Druviete

21.08.2014.

3083

A.Kiopa, 67047983

vpp@izm.gov.lv

1. Horizont 2020 programma ir ES pētniecības programma ar kopējo finansējumu 80 bilj. eiro http://ec.europa.eu/programmes/horizon2020/en/what-horizon-2020 [↑](#footnote-ref-1)
2. Septītā ietvara programmas ietvaros Latvijai ir izdevies piesaistīt tikai apmēram pusi no iemaksātā finansējuma ( 48 530 000 *eiro*). [↑](#footnote-ref-2)
3. Andris Ambainis ir ieguvis prestižo Eiropas Zinātnes padomes grantu kvantu datoru izpētei. [↑](#footnote-ref-3)